text: চট্টগ্রাম টেস্টে বড় বিপদে বাংলাদেশ |
  প্রচ্ছদ » খেলা » চট্টগ্রাম টেস্টে বড় বিপদে বাংলাদেশ
  পূর্ববর্তী জিম্বাবুয়ের রবার্ট মুগাবে হাসপাতালে চিকিৎসাধীন অবস্থায় মারা গেছেন
  পরবর্তী জাতীয় পার্টির টানাপোড়েনে আওয়ামী লীগের কিছু করার নেই: ওবায়দুল কাদের
  নিজের প্রথম ওভারেই উইকেট। পঞ্চম ওভারে আরও দুটি। নেতৃত্বের অভিষেকে দারুণ উজ্জ্বল রশিদ খান।
  সঙ্গে যোগ হলো বাংলাদেশের ব্যাটসম্যানদের বাজে শট নির্বাচন। সব মিলিয়ে চট্টগ্রাম টেস্টে বড় বিপদে বাংলাদেশ।
  লাঞ্চের আগে ব্যাটিংয়ের ছোট্ট সেশনে বাংলাদেশ হারিয়েছিল এক ওপেনারকে। দ্বিতীয় সেশনে উইকেট পড়ল আরও চারটি। প্রথম ইনিংসে আফগানিস্তানের ৩৪২ রানের জবাবে দ্বিতীয় দিনের চা বিরতির সময় বাংলাদেশের রান ৫ উইকেটে ৮৮।
  নড়বড়ে শুরু করা বাংলাদেশের বিপর্যয় ঘনীভূত হয় চা-বিরতির আগে শেষ ওভারে। তিন বলের মধ্যে রশিদ ফিরিয়ে দেন দলের সবচেয়ে অভিজ্ঞ দুই ব্যাটসম্যান সাকিব ও মুশফিককে।
  রশিদ উইকেট শিকার শুরু করেছিলেন লিটনকে দিয়ে। আউট হওয়ার আগ পর্যন্ত দারুণ খেলছিলেন তিনে নামা ব্যাটসম্যান। ইঙ্গিত দিচ্ছিলেন বড় কিছুর।
  তাকে ফেরাতেই বল হাতে নিয়েছিলেন রশিদ। প্রথম ওভারেই পেয়েছেন সাফল্য। লেংথ বলকে অযথা পুল করতে গিয়ে লিটন বোল্ড হন ৩৩ রানে।
  রশিদের আগে এক প্রান্ত থেকে টানা দারুণ বোলিং করে গেছেন মোহাম্মদ নবি। তার আঁটসাঁট বোলিং ও টার্নে একটুও স্বস্তিতে খেলতে পারেননি কোনো ব্যাটসম্যান। জোরের ওপর করা সোজা বলে নবিই ফিরিয়ে দেন ৬৬ বলে ১৭ রান করা সৌম্য সরকারকে।
  চা বিরতি যখন মাত্র কয়েক মিনিট দূরে, তখনই রশিদের লেগ ব্রেকে লাইন মিস করে এলবিডব্লিউ হন সাকিব। টিকতে পারেননি রিভিউ নিয়েও।
  মুশফিক আউট এক বল পরই। রশিদের বলে ডিফেন্স করেছিলেন। বল তার ব্যাট থেকে লেগে বুটের অগ্রভাগে লেগে যায় শর্ট লেগ ফিল্ডারের হাতে। মাঠের আম্পায়ার সিদ্ধান্ত তৃতীয় আম্পায়ারের কাছে পাঠালেও সফট সিগন্যাল ছিল আউট। সেটিই শেষ পর্যন্ত গুরুত্বপূর্ণ হয়ে দাঁড়িয়েছে। অনেক বার রিপ্লে দেখেও নিশ্চিত হতে না পেরে তৃতীয় আম্পায়ার অনুসরণ করেছেন সফট সিগন্যালকে।
  এই অন্ধকারের মাঝে একমাত্র আলো মুমিনুল। নিজের প্রিয় মাঠে শুরু থেকেই স্বচ্ছন্দে খেলে চা বিরতির সময় অপরাজিত ছিলেন ২৭ রানে।